'ออมสิน'ตั้งศูนย์แก้หนี้สกัดเอ็นพีแอล
ออมสินตั้งศูนย์แก้หนี้ นำร่อง 6 แห่ง ครบครึ่งปีประเมินผล หวังต้านหนี้เสีย พร้อมตั้งศูนย์ให้กู้ดูแลสินเชื่อรายใหญ่
24 พ.ค. 2560

ออมสินตั้งศูนย์แก้หนี้ นำร่อง 6 แห่ง ครบครึ่งปีประเมินผล หวังต้านหนี้เสีย พร้อมตั้งศูนย์ให้กู้ดูแลสินเชื่อรายใหญ่นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินได้จัดตั้งศูนย์แก้หนี้ที่ไม่ก่อให้เกิดรายได้หรือเอ็นพีแอล โดยกระจาย 6 ศูนย์เพื่อเป็นโครงการนำร่อง คาดว่าเมื่อครบ 6 เดือนจะสามารถประเมินผลความความสำเร็จ จากนั้นจะมีการเตรียมจัดตั้งศูนย์แก้หนี้ต่อให้ครบ 80 ศูนย์ ในสาขาต่างๆ ทั่วประเทศ ภายในต้นปี 2561ทั้งนี้ รูปแบบศูนย์แก้หนี้เอ็นพีแอลของธนาคาร จะใช้วิธีดึงพนักงานจากสาขาต่างๆ มาดำเนินการเรื่องนี้ เพราะพนักงานจะมีความคุ้นเคยกับลูกหนี้มากกว่า เพื่อให้ติดตามแก้ปัญหาให้ลูกหนี้ได้อย่างทันสถานการณ์กับแนวโน้มหนี้ที่คาดว่าจะสูงขึ้น"ในปี 2560 ธนาคารออมสินคาดว่าเอ็นพีแอลจะขยับขึ้นเล็กน้อยจาก 2.04% ของสินเชื่อรวม ในปี 2559 มาอยู่ที่ระดับ 2.2% และเมื่อสิ้นไตรมาสแรกของปี 2560 ที่ผ่านมา ธนาคารมียอดเอ็นพีแอล อยู่ที่ 2.17% เพิ่มขึ้น 0.13% จากสิ้นปีที่ผ่านมา ถือว่าเป็นอัตราการเพิ่มขึ้นที่ลดลงเมื่อเทียบกับช่วงเดียวกันของปีก่อน" นายชาติชาย กล่าวนอกจากนี้ การจัดตั้งศูนย์แก้หนี้ครั้งนี้ ยังมีวัตถุประสงค์เพื่อให้เกิดความชัดเจนในการแก้ปัญหาหนี้ ด้วยการแยกหนี้ดีกับหนี้เสียออกจากกันสำหรับการขยายสินเชื่อ ธนาคารเตรียมตั้งศูนย์กระจายสินเชื่อ 6 ศูนย์ เป็นโครงการนำร่อง และอาจจะเพิ่มเป็น 18 ศูนย์ใน 8 ภาค โดยแนวคิดดังกล่าวจะช่วยลดความเสี่ยงใช้วิจารณญาณในการอนุมัติสินเชื่อ เพราะจะให้ศูนย์ทำหน้าที่ในการอนุมัติสินเชื่อแทนสาขา ในราย ลูกหนี้ที่ต้องการขอสินเชื่อมากกว่า 20 ล้านบาทขึ้นไป ส่วนลูกค้าที่ต้องการขอสินเชื่อตั้งแต่ 1-20 ล้านบาท ยังให้อำนาจสาขาเป็นผู้อนุมัติ เพราะธนาคารต้องการจะเร่งเรื่องการปล่อยสินเชื่อให้เอสเอ็มอีรายเล็กตามนโยบายรัฐบาลต่อไป